Μίμης Πιερράκος

Ο Δημήτριος "Μίμης" Πιερράκος (1906-1940) υπήρξε Έλληνας διεθνής επιθετικός ποδοσφαιριστής, ο οποίος σκοτώθηκε στον ελληνοϊταλικό πόλεμο το 1940.

 Βιογραφικό 

Γεννήθηκε το 1906 στο Γύθειο αλλά από το 1912 με την οικογένειά του εγκαταστάθηκε στην Αθήνα. Ξεκίνησε να παίζει ποδόσφαιρο στην Ένωση Αμπελοκήπων, όπου τον εντόπισαν οι υπεύθυνοι του Παναθηναϊκού και το 1926 εντάχθηκε στους πρασίνους σε ηλικία 17 ετών. Τα πρώτα δύο χρόνια ήταν αναπληρωματικός του επιθετικού Μιχάλη Παπαδόπουλου και αγωνίστηκε σε ένα μόνο παιχνίδι με το Π.Σ. Γουδί. Στη συνέχεια καθιερώθηκε και με τον ΠΑΟ κατέκτησε επτά πρωταθλήματα της Ε.Π.Σ. Αθηνών, το Πανελλήνιο πρωτάθλημα ποδοσφαίρου ανδρών 1929-1930 και το Κύπελλο Ελλάδος ποδοσφαίρου ανδρών 1940. Στον Παναθηναϊκό υπήρξε συμπαίκτης με τον αδερφό του Στέφανο Πιερράκο, επίσης βασικό στέλεχος των πρασίνων τη δεκαετία του '30. Το 1933 μετακόμισε στην Κύπρο και ανέλαβε για τρία χρόνια προπονητής και παίκτης στην Ανόρθωση Αμμοχώστου με την οποία συμμετείχε στο πρώτο Κυπριακό πρωτάθλημα.

 Σκόρερ 
Ο Μίμης Πιερράκος ήταν από τους βασικούς σκόρερ του Παναθηναϊκού στο αθηναϊκό και στο πανελλήνιο πρωτάθλημα. Από όσα είναι γνωστά πέτυχε τα εξής γκολ ανά σεζόν στα πανελλήνια πρωταθλήματα που μετείχαν οι πράσινοι:
 1929-30: 4 γκολ
 1930-31: 10 γκολ
 1932-33 (Νότιος όμιλος): 5 γκολ, πρώτος σκόρερ νοτίου ομίλου.

 Πρώτος σκόρερ στο πρωτάθλημα Αθήνας:
 ΕΠΣ Αθηνών 1937-38: 18 γκολ

 Διεθνής 
 Με την Εθνική Ελλάδας: Ο Μίμης Πιερράκος αγωνίστηκε σε τέσσερα ματς με την Εθνική Ελλάδας από το 1931 ως το 1933 και πέτυχε ένα γκολ σε αγώνα εναντίον της Γιουγκοσλαβίας για το 3ο Βαλκανικό Κύπελλο Εθνών Ποδοσφαίρου. Οι αγώνες της εθνικής που αγωνίστηκε ήταν:Ανδρέα Μπόμη, "Γκολ 2000. Ένας αιώνας ποδόσφαιρο", σελ. 60-62.
 13/12/1931, γήπ. Λεωφόρου: Ελλάδα - Ουγγαρία: 2-4, φιλικός αγώνας. Έπαιξε στο α΄ ημίχρονο.
 03/06/1933, Βουκουρέστι: Γιουγκοσλαβία - Ελλάδα: 5-3, 3ο Βαλκανικό κύπελλο. Πέτυχε το τρίτο ελληνικό γκολ στο 89΄.
 08/06/1933, Βουκουρέστι: Ρουμανία - Ελλάδα: 1-0, 3ο Βαλκανικό κύπελλο.
 10/06/1933, Βουκουρέστι: Βουλγαρία - Ελλάδα: 2-0, 3ο Βαλκανικό κύπελλο.

 Με την Μικτή Π.Ο.Κ.: Τη σεζόν 1931-32 αγωνίστηκε στην Μικτή Π.Ο.Κ., σε τέσσερις διεθνείς αγώνες εναντίον της Μικτής Γαλατά/Φενερμπαχτσέ Σ.Κ. (ποδόσφαιρο)|Φενερμπαχτσέ και πέτυχε ένα γκολ. Τα αποτελέσματα:Ηλ. Λέκκα, "Η εποποιία του ελληνικού ποδοσφαίρου", εφ. Αθλητική Ηχώ, 4 και 5/9/1974.
 30/10/1931, Κωνσταντινούπολη: Μικτή Γαλατασαράι/Φενερμπαχτσέ - Μικτή Π.Ο.Κ.: 1-1.
 01/11/1931, Κωνσταντινούπολη: Μικτή Γαλατασαράι/Φενερμπαχτσέ - Μικτή Π.Ο.Κ.: 1-1 (σκόρερ: Μίμης Πιερράκος 13΄).
 03/01/1932, Λεωφόρος: Μικτή Π.Ο.Κ. - Μικτή Γαλατασαράι/Φενερμπαχτσέ: 4-1.
 06/01/1932, Λεωφόρος: Μικτή Π.Ο.Κ. - Μικτή Γαλατασαράι/Φενερμπαχτσέ: 2-2.

 Ο θάνατός του στον πόλεμο του '40 

Με το ξέσπασμα του ελληνοϊταλικού πολέμου το 1940 επιστρατεύτηκε και υπηρέτησε στο μέτωπο ως ασυρματιστής. Στις 18 Νοεμβρίου 1940 βρισκόταν στην περιοχή Διποταμιά της Βορείου Ηπείρου και το πρωί συνέλαβε αιχμάλωτο έναν Ιταλό αεροπόρο που είχε πέσει με αλεξίπτωτο. Αργότερα την ίδια ημέρα η μονάδα του δέχτηκε πυρά από το ιταλικό πυροβολικό. Ο Πιερράκος απασχολημένος να ολοκληρώσει μια επιστολή που έγραφε προς τον αδερφό του δεν έσπευσε να καλυφθεί, με αποτέλεσμα να χτυπηθεί από το θραύσμα μιας οβίδας και να σκοτωθεί.

Θάφτηκε σε νεκροταφείο της Αλβανίας, μαζί με άλλους Έλληνες νεκρούς στρατιώτες. Μετά τον πόλεμο ο αδερφός του Στέφανος, με τη βοήθεια του έφεδρου λοχία Χαράλαμπου Παπαδόπουλου που συνυπηρετούσε με τον Μίμη και ενός βορειοηπειρώτη κατοίκου της Διποταμιάς που είχε βοηθήσει στην ταφή, εντόπισε τον τάφο του Μίμη Πιερράκου. Το 1950 μετέβη στην Αλβανία, από όπου μετέφερε τα οστά του, τα οποία τάφηκαν στο νεκροταφείο Ζωγράφου με τιμές, σκεπασμένα με την ελληνική σημαία και το λάβαρο του Παναθηναϊκού.

 Τίτλοι - Διακρίσεις 
μικρογραφία|250px|Ο Μίμης Πιερράκος πρωταθλητής Ελλάδας το 1930
 Πρωτάθλημα Ελλάδας (1): 1930
 Κύπελλο Ελλάδας (1): 1940
 Πρωταθλήματα ΕΠΣ Αθηνών (7): 1927, 1929, 1930, 1931, 1934, 1937, 1939.
 Πρώτος σκόρερ:
 Πανελλήνιο πρωτάθλημα 1932-33 (Νότιος όμιλος): 5 γκολ.
 ΕΠΣ Αθηνών 1937-38: 18 γκολ

 Πηγές 
 Έλληνες Διεθνείς
 Πρωταθλήματα ΠΑΟ
 Δύο ποδοσφαιριστές ήρωες του 1940!
 Ανδρέας Μπόμης, "Γκολ 2000. Ένας αιώνας ποδόσφαιρο".

 Εξωτερικοί σύνδεσμοι 

 pao.gr
 Αναφορές 

Κατηγορία:Έλληνες ποδοσφαιριστές
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Παναθηναϊκού
Κατηγορία:Επιθετικοί ποδοσφαιριστές